title: 2008/363/CE: Decizia Consiliului din 14 aprilie 2008 de prelungire a aplicării Deciziei 2005/321/CE de încheiere a procedurii de consultare cu Republica Guineea în temeiul articolului 96 din Acordul de la Cotonou

text:
               9.5.2008

               RO

               Jurnalul Oficial al Uniunii Europene

               L 125/29

      DECIZIA CONSILIULUI

   din 14 aprilie 2008
   de prelungire a aplicării Deciziei 2005/321/CE de încheiere a procedurii de consultare cu Republica Guineea în temeiul articolului 96 din Acordul de la Cotonou
   (2008/363/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene,
   având în vedere Acordul de parteneriat între membrii grupului statelor din Africa, zona Caraibelor și Pacific, pe de o parte, și Comunitatea Europeană și statele membre ale acesteia, pe de altă parte, semnat la Cotonou la 23 iunie 2000 (1) și revizuit la Luxemburg la 25 iunie 2005 (2), în special articolul 96,
   având în vedere acordul intern încheiat între reprezentanții guvernelor statelor membre, reuniți în cadrul Consiliului, privind măsurile care ar trebui adoptate și procedurile care ar trebui urmate pentru punerea în aplicare a Acordului de parteneriat ACP-CE (3), în special articolul 3,
   având în vedere propunerea Comisiei,
   întrucât:

               (1)

               Decizia 2005/321/CE (4) prevede o perioadă de validitate de 36 de luni de la data adoptării sale pentru monitorizarea măsurilor corespunzătoare și ar trebui să expire la 14 aprilie 2008.

               (2)

               La sfârșitul acestei perioade de monitorizare, au fost respectate numeroase angajamente, iar principalele angajamente rămase au condus la inițiative concrete. Cu toate acestea, ar mai trebui pusă în aplicare o serie de măsuri importante cu privire la elementele esențiale ale Acordului de la Cotonou,

         DECIDE:
   Articolul 1
   Aplicarea Deciziei 2005/321/CE se prelungește cu 12 luni. Aceasta va fi reexaminată la fiecare șase luni.
   Scrisoarea adresată prim-ministrului Republicii Guineea este anexată la prezenta decizie.
   Articolul 2
   Măsurile adoptate prin Decizia 2005/321/CE cu titlul de măsuri corespunzătoare în sensul articolului 96 alineatul (2) litera (c) din Acordul de la Cotonou rămân nemodificate.
   Articolul 3
   Prezenta decizie intră în vigoare la data adoptării sale.
   Aceasta expiră la 14 aprilie 2009.
   Articolul 4
   Prezenta decizie se publică în Jurnalul Oficial al Uniunii Europene.

      Adoptată la Luxemburg, 14 aprilie 2008.

            Pentru Consiliu

            Președintele

         I. JARC

      (1)  JO L 317, 15.12.2000, p. 3.

      (2)  JO L 287, 28.10.2005, p. 4.

      (3)  JO L 317, 15.12.2000, p. 376.

      (4)  JO L 104, 23.4.2005, p. 33.

      ANEXĂ
      Scrisoare adresată Prim-ministrului, șef al Guvernului Republicii Guineea
      Stimate domnule Prim-ministru,
      Uniunea Europeană acordă o importanță deosebită dispozițiilor articolului 9 din Acordul de la Cotonou. Respectarea drepturilor omului, a principiilor democratice și a statului de drept pe care se bazează parteneriatul ACP-UE constituie elemente esențiale ale acordului respectiv și, în consecință, fundamentul relațiilor noastre.
      Uniunea Europeană a considerat în 2004 că situația politică din Guineea reprezenta o încălcare a acestor elemente esențiale și, în iulie 2004, a inițiat consultări în conformitate cu articolul 96 din acord. Aceste consultări au condus la anumite concluzii care au fost comunicate șefului guvernului printr-o scrisoare anterioară din 14 aprilie 2005.
      Măsurile corespunzătoare prevăd o perioadă de monitorizare de 36 de luni care se încheie la 14 aprilie 2008. În această perioadă a avut loc un dialog politic consolidat, ilustrat, printre altele, de organizarea a patru misiuni comune de monitorizare ale Consiliului și Comisiei în mai 2005, februarie 2006, mai 2007 și martie 2008, precum și de vizita Comisarului Michel în octombrie 2006. La sfârșitul lunii decembrie 2006, pe baza progreselor realizate, Uniunea Europeană a decis să pună la dispoziția Guineei pachetul A din cadrul celui de-al 9-lea FED în valoare de 85,8 milioane de euro.
      Ultima misiune de monitorizare a confirmat faptul că acțiunile întreprinse de autoritățile guineene se îndreaptă, în general, într-o direcție pozitivă, în special în ceea ce privește procesul electoral, susținut cu fermitate de Uniunea Europeană, precum și în ceea ce privește domeniul politicilor macroeconomice. Cu toate acestea, organizarea alegerilor legislative, inclusiv stabilirea datei alegerilor, care reprezintă unul dintre angajamentele principale asumate de către Guvernul Republicii Guineea, nu a fost încă adus la îndeplinire. Conform dinamicii actuale, se preconizează respectarea acestor angajamente într-un termen de 12 luni.
      Luând în considerare dinamica pozitivă din Guineea și măsurile care ar mai trebui adoptate, Uniunea Europeană a decis să prelungească perioada de monitorizare prevăzută în decizia din 14 aprilie 2005 la 48 de luni, ceea ce ar permite autorităților din Guineea să își îndeplinească toate angajamentele asumate. Prezenta decizie poate fi oricând reexaminată, în funcție de evoluția situației.
      În această privință, măsurile corespunzătoare care v-au fost comunicate prin precedenta scrisoare din 14 aprilie 2005 rămân în vigoare.
      Domnule Prim-ministru, vă rog să acceptați expresia înaltei noastre considerații.

         Adoptată la Bruxelles,

               Pentru Comisie

               Pentru Consiliu


title: Decizia nr. H5 din 18 martie 2010 privind cooperarea în domeniul combaterii fraudei și a erorilor în temeiul Regulamentului (CE) nr. 883/2004 al Consiliului și al Regulamentului (CE) nr. 987/2009 al Parlamentului European și al Consiliului referitoare la coordonarea sistemelor de securitate socială  (Text cu relevanță pentru SEE )și pentru Acordul CE/Elveția

text:
               8.6.2010

               RO

               Jurnalul Oficial al Uniunii Europene

               C 149/5

         DECIZIA NR. H5
   din 18 martie 2010
   privind cooperarea în domeniul combaterii fraudei și a erorilor în temeiul Regulamentului (CE) nr. 883/2004 al Consiliului și al Regulamentului (CE) nr. 987/2009 al Parlamentului European și al Consiliului referitoare la coordonarea sistemelor de securitate socială
   (Text cu relevanță pentru SEE și pentru Acordul CE/Elveția)
   2010/C 149/05
   COMISIA ADMINISTRATIVĂ PENTRU COORDONAREA SISTEMELOR DE SECURITATE SOCIALĂ,
   având în vedere articolul 72 litera (a) al Regulamentului (CE) nr. 883/2004 al Parlamentului European și al Consiliului din 29 aprilie 2004 privind coordonarea sistemelor de securitate socială (1), conform căruia Comisia administrativă este responsabilă pentru toate chestiunile administrative sau de interpretare care decurg din dispozițiile Regulamentului (CE) nr. 883/2004 și ale Regulamentului (CE) nr. 987/2009 al Parlamentului European și al Consiliului (2),
   având în vedere articolul 76 al Regulamentului (CE) nr. 883/2004,
   având în vedere articolele 2 alineatul (2), 20, 52 și 87 alineatul (3) ale Regulamentului (CE) nr. 987/2009,
   întrucât:

               (1)

               În temeiul articolului 76 al Regulamentului (CE) nr. 883/2004, autorităților competente și instituțiilor li se cere să coopereze pentru a asigura punerea în aplicare corectă a regulamentului.

               (2)

               Măsurile de combatere a fraudei și a erorilor sunt în strânsă legătură cu ramurile securității sociale, astfel cum acestea sunt definite la articolul 3 alineatul (1) al Regulamentului (CE) nr. 883/2004 și au ca scop garantarea plății contribuțiilor statului membru în cauză, precum și asigurarea că prestațiile nu sunt acordate în mod necuvenit sau obținute în mod fraudulos.

               (3)

               Acțiunea de combatere a fraudei și a erorilor face, așadar, parte din punerea în aplicare adecvată a Regulamentelor (CE) nr. 883/2004 și (CE) nr. 987/2009.

               (4)

               Cooperarea mai strânsă și mai eficientă între autoritățile competente și instituții reprezintă un factor-cheie pentru luarea de măsuri de combatere a fraudei și a erorilor.

               (5)

               Identificarea persoanelor are o importanță fundamentală în ceea ce privește administrarea regulamentelor, atât din punct de vedere al identificării persoanelor în baza de date a unei instituții, cât și al garantării că respectivele persoane sunt identificate în mod corect.

               (6)

               Articolul 3 alineatul (3) al Regulamentului (CE) nr. 987/2009 subliniază că, în momentul în care culeg, transmit sau prelucrează date cu caracter personal în temeiul legislației proprii în scopul punerii în aplicare a regulamentelor, statele membre se asigură că persoanele în cauză își pot exercita pe deplin drepturile cu privire la protecția datelor cu caracter personal, în conformitate cu dispozițiile comunitare privind protecția persoanelor sub aspectul prelucrării datelor cu caracter personal, precum și privind libera circulație a acestui tip de date.

               (7)

               Articolul 5 alineatul (3) al Regulamentului (CE) nr. 987/2009 permite instituției competente, în cazul în care există dubii, să solicite instituției de la locul de ședere temporară sau de reședință să verifice informațiile furnizate de persoana în cauză sau valabilitatea unui document.

               (8)

               Cooperarea eficientă pentru combaterea fraudei și a erorilor implică construirea mecanismelor pentru furnizarea de informații privind modificările legislației aplicabile și a articolelor 20 și 52 ale Regulamentului (CE) nr. 987/2009.
               În conformitate cu condițiile prevăzute la articolul 71 alineatul (2) al Regulamentului (CE) nr. 883/2004,

         DECIDE DUPĂ CUM URMEAZĂ:

      Aspecte generale

               (1)

               În sensul punerii în aplicare corecte a Regulamentului (CE) nr. 883/2004 și a Regulamentului (CE) nr. 987/2009, autoritățile și instituțiile din statele membre cooperează în domeniul combaterii fraudei și erorilor.

               (2)

               O dată pe an, Comisia administrativă discută cu privire la cooperarea pe probleme de fraudă și de erori. Această discuție se va baza pe o raportare voluntară din partea statelor membre în ceea ce privește experiența și progresul lor în acest domeniu. Conținutul propus pentru aceste rapoarte este prezentat în anexa 1.

               (3)

               Statele membre nominalizează un punct de contact în materie de fraudă și de erori căruia autoritățile competente sau instituțiile îi pot raporta fie riscuri de fraudă și de abuz, fie dificultăți sistematice care pot cauza întârzieri și erori. Acest punct de contact va fi inclus pe o listă care va fi publicată de secretariatul Comisiei administrative.

      Erori

               (4)

               Pentru a limita riscul de erori, autoritățile competente și instituțiile vor întreprinde acțiunile necesare pentru a garanta furnizarea de informații corecte și la timp, în special la utilizarea sistemului pentru Schimbul Electronic de Informații privind Securitatea Socială. În acest scop, autoritățile competente și instituțiile ar trebui:

                           (a)

                           să se asigure că informațiile transmise electronic prin Documentele Electronice Standard autorităților sau instituțiilor din celelalte state membre fac obiectul unui proces de control al calității, în special în ceea ce privește identificarea persoanei în cauză și numărul personal de identificare; și

                           (b)

                           să raporteze către Comisia Tehnică și Comisia administrativă orice dificultăți sistematice, care cauzează întârzieri sau erori în cadrul schimburilor de informații, în aplicarea regulamentelor.

      Raportarea deceselor

               (5)

               În ceea ce privește cooperarea privind raportarea deceselor:

                           (a)

                           statele membre, prin intermediul Comisiei administrative, fac schimb de orice practici inovatoare pe care le-au introdus în acest domeniu sau raportează orice obstacole în asigurarea cooperării pe această temă;

                           (b)

                           statele membre își revizuiesc practicile în ceea ce privește combaterea neraportării deceselor în cazurile transfrontalierilor pentru a garanta că, în măsura posibilului, astfel de practici sunt în concordanță cu cele mai bune practici în domeniul respectiv. Anexa 2 conține o listă a celor mai bune practici identificate;

                           (c)

                           cererile de informații din partea instituțiilor sau a autorităților competente privind raportarea deceselor se tratează cât de urgent posibil de către partea primitoare.

      Cereri de informații

               (6)

               Ținând seama de cerința de a acționa în conformitate cu dispozițiile comunitare privind protecția persoanelor în ceea ce privește prelucrarea datelor cu caracter personal și libera circulație a acestor date, autoritățile competente și instituțiile cooperează la cererile de informații din partea altor state membre, care au ca scop combaterea fraudei și asigurarea punerii în aplicare corecte a regulamentelor. Acestea vor realiza o evaluare atentă a situației juridice înainte de a refuza orice astfel de cerere pe motive de protecție a datelor.

               (7)

               În cazul în care o cerere de informații are ca scop rezolvarea unor probleme de fraudă și de erori referitoare la punerea în aplicare a regulamentelor de coordonare, însă nu este tratată direct de o instituție sau autoritate competentă, instituția sau autoritatea competentă asistă instituția sau autoritatea solicitantă la identificarea unei terțe părți ca sursă adecvată de informații și își oferă bunele oficii în cadrul oricăror negocieri cu partea terță respectivă.

      Clauza de revizuire

               (8)

               Prezenta decizie se revizuiește cel târziu până la sfârșitul celui de al doilea an următor intrării sale în vigoare.

               (9)

               Prezenta decizie se publică în Jurnalul Oficial al Uniunii Europene. Aceasta se aplică din prima zi a celei de a doua luni următoare publicării sale.

            Președintele Comisiei administrative

         José Maria MARCO GARCÍA

      (1)  JO L 166, 30.4.2004, p. 1.

      (2)  JO L 284, 30.10.2009, p. 1.

      ANEXA 1

         Aspectele care trebuie acoperite, printre altele, în rapoartele anuale ale statelor membre privind frauda și erorile

                  1.

                  Acțiunile întreprinse pe parcursul anului pentru a combate frauda și erorile în cazurile stabilite prin regulamente;

                  2.

                  Probleme specifice la punerea în aplicare a regulilor de coordonare, care pot duce cel puțin la riscuri de fraudă și de erori;

                  3.

                  Acorduri și înțelegeri de cooperare bilaterală cu alte state membre ale UE, care au intrat în vigoare având ca scop combaterea fraudei și a erorilor;

                  4.

                  În domeniul prestațiilor în natură, acțiunile întreprinse pentru a promova respectarea de către instituții și de către furnizorii de servicii de asistență medicală a regulilor de coordonare și pentru a furniza informații cetățenilor.

      ANEXA 2

         Cele mai bune practici în ceea ce privește combaterea neraportarii deceselor în cazurile transfrontalierilor
          (1)

                  Înființarea unui sistem de notificare directă a deceselor de către statul-gazdă

                  Corelarea datelor

                  Solicitarea unui control administrativ din partea statului-gazdă

                  Accesul la rapoarte de deces între instituțiile din domeniul sănătății

                  Certificare de viață

                  Dovada prezenței fizice în statul-gazdă

         (1)  O prezentare mai detaliată a celor mai bune practici se găsește la secțiunea 9.2 din raportul grupului ad hoc de monitorizare privind combaterea fraudei și a erorilor din cadrul Comisiei Administrative, din 16 noiembrie 2009, publicat ca Nota CASSTM 560/09.


title: 2008/357/CE: Decizia Comisiei din 23 aprilie 2008 privind cerințele specifice referitoare la siguranța copiilor care trebuie îndeplinite de standardele europene relative la brichete în temeiul Directivei 2001/95/CE a Parlamentului European și a Consiliului (Text cu relevanță pentru SEE)

text:
               7.5.2008

               RO

               Jurnalul Oficial al Uniunii Europene

               L 120/11

      DECIZIA COMISIEI

   din 23 aprilie 2008
   privind cerințele specifice referitoare la siguranța copiilor care trebuie îndeplinite de standardele europene relative la brichete în temeiul Directivei 2001/95/CE a Parlamentului European și a Consiliului
   (Text cu relevanță pentru SEE)
   (2008/357/CE)
   COMISIA COMUNITĂȚILOR EUROPENE,
   având în vedere Tratatul de instituire a Comunității Europene,
   având în vedere Directiva 2001/95/CE a Parlamentului European și a Consiliului din 3 decembrie 2001 privind siguranța generală a produselor (1), în special articolul 4 alineatul (1) litera (a),
   întrucât:

               (1)

               Directiva 2001/95/CE prevede obligația producătorilor de a introduce pe piață numai produse care prezintă siguranță.

               (2)

               În temeiul Directivei 2001/95/CE, un produs este considerat sigur, în ceea ce privește riscurile și categoriile de riscuri reglementate de standardele naționale relevante, atunci când este în conformitate cu standardele naționale neobligatorii de transpunere a standardelor europene.

               (3)

               Directiva 2001/95/CE prevede ca standardele europene să fie stabilite de organismele europene de standardizare. Aceste standarde ar trebui să garanteze că produsele îndeplinesc cerința generală de siguranță prevăzută de directivă.

               (4)

               Brichetele sunt în mod inerent produse periculoase, deoarece produc flacără sau căldură și conțin lichid sau gaz inflamabil, deseori comprimate. Riscurile cele mai probabile, asociate cu utilizarea incorectă a brichetelor, sunt riscurile de incendii, de arsuri și de explozii provocate în prezența unei surse de căldură.

               (5)

               Brichetele nu sunt produse destinate copiilor. Cu toate acestea, utilizarea incorectă a brichetelor de către copii de vârstă mică este frecventă; acest aspect trebuie luat în considerare atunci când se evaluează siguranța unor astfel de produse. Această constatare este în special pertinentă în cazul brichetelor de unică folosință, vândute în cantitate mare, deseori în loturi de mai multe unități, utilizate de consumatori ca produse cu valoare redusă care se aruncă, precum și în cazul brichetelor în special atrăgătoare pentru copii de vârstă mică, datorită formei sau unor caracteristici ludice considerate a fi atrăgătoare pentru copii.

               (6)

               Utilizarea incorectă a brichetelor de către copiii de vârstă mică poate duce la incendii care pot cauza daune individuale și economice considerabile, inclusiv decese. Prin urmare, brichetele prezintă un risc major în cazul utilizării incorecte a acestora de către copii.

               (7)

               În 1998, Comisia a conferit Comitetului European pentru Standardizare (CEN) mandatul de standardizare nr. M/266 privind siguranța consumatorilor și a copiilor referitor la brichete, care a dus la crearea standardului european EN 13869:2002: Brichete – Caracteristicile de siguranță ale brichetelor în cazul utilizării de către copii – Cerințe de siguranță și metode de testare.

               (8)

               Având în vedere că sănătatea și siguranța consumatorilor sunt puse în pericol, în special prin posibilitatea și probabilitatea ca copii de vârstă mică să permită funcționarea și să utilizeze incorect brichetele și având în vedere că acest risc poate fi eliminat în mod efectiv numai prin adoptarea unor măsuri adecvate, aplicabile la nivel comunitar, Comisia a adoptat la 11 mai 2006, în temeiul dispozițiilor articolului 13 din Directiva 2001/95/CE, Decizia 2006/502/CE (2) de obligare a statelor membre să adopte măsuri prin care să se asigure că nu pot fi introduse pe piață decât brichete cu caracteristici de siguranță pentru copii și să interzică introducerea pe piață a brichetelor fantezie.

               (9)

               Având în vedere că deciziile adoptate în temeiul articolului 13 din Directiva 2001/95/CE constau în măsuri temporare, cu o perioadă de valabilitate de cel mult un an, care pot fi extinse fiecare cu o perioadă de cel mult un an, Comisia a adoptat la 12 aprilie 2007 Decizia 2007/231/CE (3) de prelungire cu un an a perioadei de valabilitate a Deciziei 2006/502/CE.

               (10)

               Cu toate că referințele EN 13869 nu au fost publicate in Jurnalul Oficial în conformitate cu dispozițiile Directivei 2001/95/CE, Decizia 2006/502/CE a Comisiei oferă prezumția de conformitate brichetelor care sunt conforme standardelor naționale care transpun EN 13869.

               (11)

               Având în vedere necesitatea utilizării unor soluții tehnice adecvate pentru evaluarea cerințelor referitoare la siguranța copiilor relative la brichete, statele membre și Comisia, în colaborare cu organismele europene de standardizare și ca urmare a consultării părților interesate, au decis că este necesară revizuirea standardului EN 13869.

               (12)

               Principala problemă identificată pe care o prezintă standardul actual, constă în faptul că acesta face apel la testarea pe un grup de copii pentru a se verifica dacă o brichetă prezintă în mod efectiv caracteristici de siguranță pentru copii. Testarea pe un grup de copii s-a dovedit a fi o metodă fiabilă; cu toate acestea, este oportun ca alte metode de determinare a caracteristicilor de siguranță pentru copii să fie, de asemenea, prevăzute, cu condiția ca orice alte astfel de alternative să fie cel puțin la fel de eficiente și fiabile. În plus, definiția actuală a brichetelor în special atrăgătoare pentru copii (numite „brichete fantezie”) permite interpretări diferite, ceea ce poate determina o punere în aplicare neuniformă a interdicției unor astfel de brichete. În final, este necesară examinarea altor aspecte, pentru a se permite standardului să-și îndeplinească rolul în mod complet, prin furnizarea unor soluții tehnice adecvate.

               (13)

               Cerințele specifice referitoare la siguranța copiilor relative la brichete ar trebui stabilite în temeiul dispozițiilor articolului 4 din Directiva 2001/95/CE, în scopul solicitării organismelor de standardizare să revizuiască EN 13869, în conformitate cu procedura prevăzută de Directiva 98/34/CE (4) privind furnizarea de informații în domeniul standardelor și reglementărilor tehnice, precum și în scopul autorizării publicării standardului revizuit în Jurnalul Oficial.

               (14)

               Odată cu publicarea referinței standardului revizuit în Jurnalul Oficial, brichetele produse în conformitate cu standardul în cauză sunt considerate a fi conforme cu cerința generală de siguranță prevăzută de Directiva 2001/95/CE privind siguranța generală a produselor, în ceea ce privește cerințele specifice referitoare la siguranța copiilor reglementate de standardul respectiv.

               (15)

               Măsurile prevăzute de prezenta decizie sunt conforme cu avizul comitetului instituit în conformitate cu Directiva 2001/95/CE,

         DECIDE:
   Articolul 1
   Obiectiv
   Scopul prezentei decizii este de a stabili cerințele pe baza cărora Comisia poate solicita organismelor de standardizare competente să modifice standardul relativ la brichete.
   În sensul prezentei decizii:

               „brichetă” reprezintă un dispozitiv acționat manual în scopul producerii unei flăcări prin utilizarea de combustibil, folosit în mod normal pentru aprinderea în mod deliberat, în special a țigărilor, trabucurilor și pipelor și care poate fi utilizat în mod previzibil pentru a aprinde materiale precum hârtie, fitiluri, lumânări și felinare, care dispun de un rezervor cu combustibil, reîncărcabil sau nu;

               „bricheta cu caracteristici de siguranță pentru copii” reprezintă o brichetă proiectată și fabricată astfel încât, în condiții de utilizare normale sau care pot fi prevăzute în mod rezonabil, să nu poată fi aprinsă de către copiii de vârstă mai mică de 51 de luni, datorită, de exemplu, forței necesare pentru a o face să funcționeze, datorită proiectării acesteia, a sistemului de protecție a dispozitivului de aprindere, a complexității sau a succesiunii de operații necesare pentru aprindere;

               „bricheta atrăgătoare pentru copii” reprezintă o brichetă care prezintă asemănări cu orice alt obiect general recunoscut ca fiind atrăgător pentru copiii de vârstă mai mică de 51 de luni sau destinat să fie utilizat de către aceștia.

         Articolul 2
   Cerințe
   (1)   În sensul articolului 4 din Directiva 2001/95/CE, cerințele referitoare la siguranța copiilor relative la brichete sunt următoarele:

               (a)

               Brichetele prezintă caracteristici de siguranță pentru copii, pentru a reduce posibilitatea și probabilitatea ca copiii de vârstă mai mică de 51 de luni să le aprindă;

               (b)

               Brichetele nu sunt atrăgătoare pentru copiii de vârstă mai mică de 51 de luni.

         (2)   Alineatul (1) litera (a) nu se aplică brichetelor destinate să fie reîncărcabile, pentru care producătorii furnizează, la cerere, autorităților competente documentele necesare, care să stabilească că brichetele sunt proiectate, produse și introduse pe piață astfel încât să garanteze o siguranță previzibilă și constantă la utilizare, pe parcursul unei durate de cel puțin cinci ani, cu eventuale reparații, și care îndeplinesc în special toate cerințele următoare:

               (a)

               o garanție în scris din partea producătorului de cel puțin doi ani pentru fiecare brichetă, în conformitate cu Directiva 1999/44/CE a Parlamentului European și a Consiliului (5);

               (b)

               posibilitatea practică de a fi reparate și reîncărcate în siguranță pe întreaga durată a ciclului de viață, inclusiv, în special, un mecanism de aprindere care poate fi reparat;

               (c)

               părți care nu sunt consumabile, dar care sunt susceptibile să se uzeze sau să nu mai funcționeze după un uz continuu, la încetarea perioadei de garanție, sunt disponibile în vederea înlocuirii sau reparării acestora de către un centru de servicii postvânzare, agreat sau specializat, stabilit în Uniunea Europeană.

      Adoptată la Bruxelles, 23 aprilie 2008.

            Pentru Comisie

         Meglena KUNEVA

            Membru al Comisiei

      (1)  JO L 11, 15.1.2002, p. 4.

      (2)  JO L 198, 20.7.2006, p.41.

      (3)  JO L 99, 14.4.2007, p.16.

      (4)  JO L 204, 21.7.1998, p. 37.

      (5)  JO L 171, 7.7.1999, p. 12.


title: 2010/298/PESC: Decizia 2010/298/PESC a Consiliului din 25 mai 2010 de modificare și de prelungire a Acțiunii comune 2008/112/PESC privind misiunea Uniunii Europene în sprijinul reformei sectorului de securitate din Republica Guineea-Bissau (EU SSR GUINEA-BISSAU)

text:
               26.5.2010

               RO

               Jurnalul Oficial al Uniunii Europene

               L 127/16

         DECIZIA 2010/298/PESC A CONSILIULUI
   din 25 mai 2010
   de modificare și de prelungire a Acțiunii comune 2008/112/PESC privind misiunea Uniunii Europene în sprijinul reformei sectorului de securitate din Republica Guineea-Bissau (EU SSR GUINEA-BISSAU)

   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28 și articolul 43 alineatul (2),
   întrucât:

               (1)

               La 12 februarie 2008, Consiliul a adoptat Acțiunea comună 2008/112/PESC privind misiunea Uniunii Europene în sprijinul reformei sectorului de securitate din Republica Guineea-Bissau (EU SSR GUINEA-BISSAU) (1). Respectiva acțiune comună urma să se aplice până la 31 mai 2009.

               (2)

               La 18 mai 2009, Consiliul a adoptat Acțiunea comună 2009/405/PESC (2), care modifica Acțiunea comună 2008/112/PESC și o prelungea până la 30 noiembrie 2009. La 17 noiembrie 2009, Consiliul a adoptat Acțiunea comună 2009/841/PESC (3), care modifica Acțiunea comună 2008/112/PESC și o prelungea până la 31 mai 2010.

               (3)

               La 5 februarie 2010, Comitetul politic și de securitate (COPS) a aprobat continuarea implicării UE în domeniul reformei sectorului de securitate din Guineea-Bissau și a solicitat planificarea unei noi misiuni în domeniul politicii de securitate și apărare comune (PSAC) care să susțină punerea în aplicare a reformei sectorului de securitate.

               (4)

               Prin intermediul unei scrisori din data de 22 februarie 2010, prim-ministrul Guineei-Bissau l-a invitat pe Înaltul Reprezentant al Uniunii pentru afaceri externe și politica de securitate (ÎR) să lanseze o nouă misiune cu mandatul de a furniza servicii de formare, de orientare și consiliere pentru a asigura continuarea cu succes a procesului privind reforma sectorului de securitate.

               (5)

               Ca urmare a evenimentelor din 1 aprilie 2010 și a lansării unui demers politic al UE față de autoritățile din Guineea-Bissau, la 30 aprilie 2010 COPS a convenit asupra faptului că, pentru a se asigura coerența între instrumentele UE în materie de politică externă, mandatul EU SSR GUINEA-BISSAU ar trebui să fie prelungit până la 30 septembrie 2010 preconizând luarea unei decizii finale cu privire la continuarea angajamentului PSAC în Guineea-Bissau până în luna iulie, pe baza unei reexaminări strategice și a evoluțiilor de pe teren. În acest context, COPS a reamintit și a reafirmat condițiile prealabile pentru continuarea angajamentului UE în domeniul SSR, inclusiv respectarea principiilor democratice, a drepturilor omului și a statului de drept.

               (6)

               Acțiunea comună 2008/112/PESC ar trebui să fie modificată în consecință,

         ADOPTĂ PREZENTA DECIZIE:
   Articolul 1
   Acțiunea comună 2008/112/PESC se modifică după cum urmează:

               1.

               La articolul 1, alineatul (1) se înlocuiește cu următorul text:
               „(1)   Uniunea Europeană (UE) instituie prin prezenta acțiune comună o misiune UE în sprijinul reformei sectorului de securitate din Republica Guineea-Bissau (denumită în continuare «EU SSR GUINEA-BISSAU» sau «misiunea»), care cuprinde o etapă pregătitoare care începe la 26 februarie 2008 și o etapă de punere în aplicare care începe cel târziu la 1 mai 2008. Durata misiunii va fi de cel mult 28 de luni de la declararea capacității operaționale inițiale.”;

               2.

               La articolul 9, alineatul (1) se înlocuiește cu următorul text:
               „(1)   Valoarea de referință financiară destinată acoperirii cheltuielilor aferente misiunii pentru perioada 26 februarie 2008-30 noiembrie 2009 este de 5 650 000 EUR.
               Valoarea de referință financiară destinată acoperirii cheltuielilor aferente misiunii pentru perioada 1 decembrie 2009-30 iunie 2010 este de 1 530 000 EUR.
               Valoarea de referință financiară destinată acoperirii cheltuielilor aferente misiunii pentru perioada 1 iulie 2010-30 septembrie 2010 este de 630 000 EUR”.

               3.

               La articolul 17, al doilea paragraf se înlocuiește cu următorul text:
               „Se aplică până la 30 septembrie 2010.”

         Articolul 2
   Prezenta decizie intră în vigoare la data adoptării.

      Adoptată la Bruxelles, 25 mai 2010.

            Pentru Consiliu

            Președintele

         M. SEBASTIÁN

      (1)  JO L 40, 14.2.2008, p. 11.

      (2)  JO L 128, 27.5.2009, p. 60.

      (3)  JO L 303, 18.11.2009, p. 70.


title: Decizia nr. 1247/2002/CE a Parlamentului European, a Consiliului și a Comisiei din 1 iulie 2002 privind statutul și condițiile generale de exercitare a atribuțiilor Autorității Europene pentru Protecția Datelor

text:
Anunţ juridic important

|

32002D1247

Official Journal L 183 , 12/07/2002 P. 0001 - 0002 Ediţie specială în limba cehă Chapter 01 Volume 04 P. 43  - 44 Ediţie specială în limba estonă Chapter 01 Volume 04 P. 43  - 44 Ediţie specială în limba maghiară Chapter 01 Volume 04 P. 43  - 44 Ediţie specială în limba lituaniană Chapter 01 Volume 04 P. 43  - 44 Ediţie specială în limba letonă Chapter 01 Volume 04 P. 43  - 44 Ediţie specială în limba malteză Chapter 01 Volume 04 P. 43  - 44 Ediţie specială în limba polonă Chapter 01 Volume 04 P. 43  - 44 Ediţie specială în limba slovacă Chapter 01 Volume 04 P. 43  - 44 Ediţie specială în limba slovenă Chapter 01 Volume 04 P. 43  - 44

		20020701Decizia nr. 1247/2002/CE a Parlamentului European, a Consiliului și a Comisieidin 1 iulie 2002privind statutul și condițiile generale de exercitare a atribuțiilor Autorității Europene pentru Protecția DatelorPARLAMENTUL EUROPEAN, CONSILIUL UNIUNII EUROPENE ȘI COMISIA COMUNITĂȚILOR EUROPENE,având în vedere Tratatul de instituire a Comunității Europene,având în vedere Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor în ceea ce privește prelucrarea datelor personale de către instituțiile și organismele comunitare și privind libera circulație a acestor date [1] și, în special, articolul 43 al acestuia,având în vedere propunerea Comisiei [2],întrucât:(1) Autoritatea Europeană pentru Protecția Datelor este un organ independent de supraveghere însărcinat cu monitorizarea aplicării în instituțiile și organismele comunitare a actelor comunitare referitoare la protecția persoanelor fizice în ceea ce privește prelucrarea datelor personale, precum și la libera circulație a acestor date.(2) Normele de protecție a datelor sunt menite să protejeze drepturile și libertățile fundamentale ale cetățenilor și, în special, viața lor privată și familială în ceea ce privește prelucrarea datelor personale, în special în conformitate cu articolul 6 din Tratatul privind Uniunea Europeană și în temeiul articolelor 7 și 8 din Carta Drepturilor Fundamentale a Uniunii Europene. Drepturile fundamentale trebuie interpretate, conform jurisprudenței Curții de Justiție a Comunităților Europene, în lumina articolului 8 din Convenția europeană pentru protecția drepturilor și libertăților fundamentale ale omului și a tradițiilor constituționale comune statelor membre. Obiectivul protecției datelor trebuie îndeplinit, ținând-se seama de faptul că nu trebuie restricționate informațiile disponibile pentru cetățeni cu privire la activitățile publice.(3) Crearea acestui organ independent de supraveghere necesită stabilirea normelor și a condițiilor generale de exercitare a atribuțiilor șefului Autorității Europene pentru Protecția Datelor și ale adjunctului acesteia.(4) Majoritatea elementelor care trebuie incluse în norme și în condițiile generale de exercitare a atribuțiilor Autorității Europene pentru Protecția Datelor sunt prevăzute deja în Regulamentul (CE) nr. 45/2001. Acesta cuprinde dispozițiile necesare referitoare la numirea șefului Autorității Europene pentru Protecția Datelor și a adjunctului acestuia, resursele lor umane și financiare, independența, obligația ce le revine privind secretul profesional, atribuțiile și competențele acestora. Regulamentul de procedură al Autorității Europene pentru Protecția Datelor, prevăzut la articolul 46 litera (k) din Regulamentul (CE) nr. 45/2001, ar trebui să conțină, în special, dispoziții procedurale care să reglementeze modul în care acesta își exercită competențele.(5) Autoritatea Europeană pentru Protecția Datelor se supune dreptului comunitar și trebuie să respecte Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei [3]. Prin urmare, autoritatea ar trebui să se supună dispozițiilor din tratat privind protecția drepturilor și libertăților fundamentale, care prevăd că procesul de luare a deciziilor în Uniune trebuie să fie cât mai deschis posibil și să asigure protecția datelor personale și, în special, a dreptului la intimitate.(6) Cadrul financiar al prezentei decizii trebuie să fie compatibil cu plafonul actual de la coloana 5.(7) Doar două aspecte importante ale statutului nu sunt incluse în Regulamentul (CE) nr. 45/2001, acestea urmând astfel a fi clarificate. Ele se referă la stabilirea salariului șefului autorității și al adjunctului acestuia, a alocațiilor și indemnizațiilor cu titlu de remunerație și sediul autorității. De asemenea, este recomandabil să se clarifice dispozițiile din Regulamentul (CE) nr. 45/2001 referitoare la procedura de numire a șefului Autorității Europene pentru Protecția Datelor și a adjunctului acestuia.(8) Șeful Autorității Europene pentru Protecția Datelor trebuie să aibă o remunerație de același nivel cu cea a Ombudsmanului European, dată fiind necesitatea de a-i asigura celui dintâi un statut corespunzător atribuțiilor și competențelor sale și dat fiind faptul că Regulamentul (CE) nr. 45/2001 urmează în mare măsură exemplul Ombudsmanului European în definirea profilului instituțional al autorității. Ombudsmanul European este asimilat unui judecător al Curții de Justiție în ceea ce privește remunerația, alocațiile și pensia pentru limită de vârstă.(9) Adjunctul șefului autorității trebuie asimilat grefierului Curții de Justiție în ceea ce privește remunerația, alocațiile și pensia pentru limită de vârstă, astfel încât să se instituie o ierarhie între acesta și șeful autorității, supunându-i în același timp pe amândoi aceluiași regim pecuniar, în concordanță cu procedura lor de numire, cu mandatul și atribuțiile lor.(10) Sediul Autorității Europene pentru Protecția Datelor ar trebui stabilit la Bruxelles, pentru a asigura apropierea care, prin natura atribuțiilor sale, trebuie să existe între Autoritatea Europeană și instituțiile și organismele comunitare supuse supravegherii sale și pentru a facilita îndeplinirea armonioasă a sarcinilor sale.(11) Este recomandabil să se analizeze măsura în care cooperarea cu organismele de supraveghere a protecției datelor instituite în temeiul titlului VI din Tratatul privind Uniunea Europeană, cooperare prevăzută la articolul 46 litera (f) din Regulamentul (CE) nr. 45/2001, va permite atingerea obiectivului de asigurare a consecvenței în aplicarea normelor și procedurilor de supervizare a protejării datelor.(12) Comisia de specialitate a Parlamentului European poate decide organizarea unei audieri, deschisă tuturor membrilor Parlamentului, a candidaților înscriși pe lista întocmită de Comisie în conformitate cu articolul 42 alineatul (1) din Regulamentul (CE) nr. 45/2001 în urma unui apel public la candidaturi,DECID:Articolul 1Remunerația șefului Autorității Europene pentru Protecția DatelorȘeful Autorității Europene pentru Protecția Datelor este asimilat unui judecător al Curții de Justiție a Comunităților Europene în ceea ce privește stabilirea remunerației, a alocațiilor, a pensiei pentru limită de vârstă și a oricăror alte indemnizații care țin loc de remunerație.Articolul 2Remunerația adjunctului șefului autoritățiiAdjunctul șefului autorității este asimilat grefierului Curții de Justiție a Comunităților Europene în ceea ce privește stabilirea remunerației, a alocațiilor, a pensiei pentru limită de vârstă și a oricăror alte indemnizații care țin loc de remunerație.Articolul 3Procedură de numireȘeful Autorității Europene pentru Protecția Datelor și adjunctul acestuia sunt numiți în urma unui apel public la candidaturi. Apelul la candidaturi permite părților interesate din Comunitate să-și prezinte candidatura. Lista candidaților este publică. Pe baza listei întocmite de Comisie în conformitate cu articolul 42 alineatul (1) din Regulamentul (CE) nr. 45/2001, comisia de specialitate a Parlamentului European poate decide organizarea unei audieri pentru a permite exprimarea unei preferințe.Articolul 4SediuAutoritatea Europeană pentru Protecția Datelor își are sediul la Bruxelles.Articolul 5Prezenta decizie intră în vigoare în ziua următoare datei publicării în Jurnalul Oficial al Comunităților Europene.Adoptată la Bruxelles, 1 iulie 2002.Pentru Parlamentul EuropeanPreședinteleP. CoxPentru ConsiliuPreședinteleM. Arias CañetePentru ComisiePreședinteleR. Prodi[1] JO L 8, 12.1.2001, p. 1.[2] JO C 304 E, 30.10.2001, p. 178.[3] JO L 145, 31.5.2001, p. 43.--------------------------------------------------


title: 2010/442/PESC: Decizia 2010/442/PESC a Consiliului din 11 august 2010 de prelungire a mandatului Reprezentantului Special al Uniunii Europene în Bosnia și Herțegovina

text:
               12.8.2010

               RO

               Jurnalul Oficial al Uniunii Europene

               L 211/26

         DECIZIA 2010/442/PESC A CONSILIULUI
   din 11 august 2010
   de prelungire a mandatului Reprezentantului Special al Uniunii Europene în Bosnia și Herțegovina
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28, articolul 31 alineatul (2) și articolul 33,
   având în vedere propunerea Înaltului Reprezentant al Uniunii pentru afaceri externe și politica de securitate,
   întrucât:

               (1)

               La 11 martie 2009, Consiliul a adoptat Acțiunea comună 2009/181/PESC (1) de numire a domnului Valentin INZKO în calitate de Reprezentant Special al Uniunii Europene (denumit în continuare „RSUE”) în Bosnia și Herțegovina până la 28 februarie 2010.

               (2)

               La 22 februarie 2010, Consiliul a adoptat Decizia 2010/111/PESC (2) de prelungire a mandatului RSUE până la 31 august 2010.

               (3)

               Mandatul RSUE ar trebui să fie prelungit până la 31 august 2011. Cu toate acestea, mandatul RSUE se poate încheia mai devreme, în cazul în care Consiliul decide aceasta, pe baza unei propuneri din partea Înaltului Reprezentant al Uniunii pentru afaceri externe și politica de securitate (denumit în continuare „ÎR”), ca urmare a intrării în vigoare a Deciziei de instituire a Serviciului european pentru acțiune externă.

               (4)

               În vederea asigurării coerenței cu alte activități relevante care sunt de competența Uniunii, mandatul RSUE ar trebui să fie executat în coordonare cu Comisia.

               (5)

               RSUE își va executa mandatul în contextul unei situații care s-ar putea deteriora și ar putea aduce atingere obiectivelor politicii externe și de securitate comune, prevăzute la articolul 21 din tratat,

         ADOPTĂ PREZENTA DECIZIE:
   Articolul 1
   Reprezentantul Special al Uniunii Europene
   Mandatul domnului Valentin INZKO în calitate de RSUE în Bosnia și Herțegovina se prelungește până la 31 august 2011. Mandatul RSUE se poate încheia mai devreme, în cazul în care Consiliul decide astfel, pe baza unei propuneri din partea ÎR, ca urmare a intrării în vigoare a Deciziei de instituire a Serviciului european pentru acțiune externă.
   Articolul 2
   Obiectivele politicii
   Mandatul RSUE se bazează pe obiectivele politicii Uniunii Europene (denumită în continuare „UE” sau „Uniunea”) în Bosnia și Herțegovina. Acestea se concentrează asupra progresului continuu în ceea ce privește punerea în aplicare a Acordului-cadru general pentru pace (ACGP) în Bosnia și Herțegovina, în conformitate cu Planul de punere în aplicare a misiunii Oficiului Înaltului Reprezentant, precum și asupra progresului continuu în ceea ce privește procesul de stabilizare și de asociere, pentru a transforma Bosnia și Herțegovina într-un stat stabil, viabil, pașnic și multietnic, care cooperează pașnic cu vecinii și este angajat în mod ireversibil pe calea aderării la UE.
   Articolul 3
   Mandatul
   În vederea realizării obiectivelor politicii, mandatul RSUE constă în:

               (a)

               a asigura consiliere din partea Uniunii și a facilita procesul politic;

               (b)

               a promova coordonarea politică generală a Uniunii și a contribui la consolidarea coordonării interne și a coerenței Uniunii în Bosnia și Herțegovina, inclusiv prin intermediul unor informări ale șefilor de misiuni ale Uniunii și prin participarea sau reprezentarea în cadrul reuniunilor periodice ale acestora; prin prezidarea unui grup de coordonare compus din toți actorii UE prezenți pe teren în vederea coordonării aspectelor legate de punerea în aplicare a acțiunii Uniunii și în vederea îndrumării acestora în ceea ce privește relațiile cu autoritățile din Bosnia și Herțegovina;

               (c)

               a promova coordonarea generală la nivelul Uniunii a eforturilor Uniunii de combatere a criminalității organizate și a oferi acestora îndrumare politică locală, fără a aduce atingere rolului conducător al Misiunii de Poliție a Uniunii Europene (MPUE) în coordonarea aspectelor de ordin polițienesc din cadrul acestor eforturi sau lanțului de comandă militară al ALTHEA (EUFOR);

               (d)

               fără a aduce atingere lanțului de comandă militară, a oferi consiliere politică comandantului forței UE privind aspectele militare cu dimensiune politică locală, în special în ceea ce privește operațiile sensibile, relațiile cu autoritățile locale și cu mass-media locală;

               (e)

               a se consulta cu comandantul forței UE înainte de a întreprinde acțiuni politice care ar putea avea un impact asupra condițiilor de securitate;

               (f)

               a asigura consecvența și coerența acțiunii Uniunii față de public; purtătorul de cuvânt al RSUE trebuie să fie principalul punct de contact al UE pentru mass-media din Bosnia și Herțegovina în chestiunile privind politica externă și de securitate comună/politica de securitate și apărare comună (PESC/PSAC);

               (g)

               a menține o viziune de ansamblu asupra tuturor activităților din domeniul statului de drept și, în acest context, a oferi consiliere ÎR și Comisiei, după caz;

               (h)

               a oferi consiliere politică locală șefului misiunii MPUE; RSUE și comandantul operației civile se consultă reciproc, în funcție de necesități;

               (i)

               a susține pregătirea și punerea în aplicare a restructurării poliției, în cadrul abordării mai largi a statului de drept adoptate de comunitatea internațională și de autoritățile din Bosnia și Herțegovina și pornind de la furnizarea de către MPUE de expertiză și asistență tehnică polițienească în această privință;

               (j)

               a asigura susținere în vederea consolidării și sporirii eficacității interfeței dintre justiția penală și poliție în Bosnia și Herțegovina, în strânsă legătură cu MPUE;

               (k)

               a se consulta cu șeful MPUE înainte de a întreprinde acțiuni politice care ar putea avea un impact asupra situației poliției și a condițiilor de securitate;

               (l)

               în ceea ce privește activitățile de cooperare polițienească și judiciară în materie penală, inclusiv Europol, și activitățile conexe ale Uniunii, a oferi consiliere ÎR și Comisiei, după caz, precum și a participa la coordonarea locală necesară;

               (m)

               a continua rolul său consultativ în ceea ce privește prioritățile pentru Instrumentul de asistență de preaderare, în vederea asigurării coerenței și a unor eventuale sinergii;

               (n)

               a sprijini planificarea pentru o prezență consolidată a Uniunii în contextul închiderii Oficiului Înaltului Reprezentant (OÎR), inclusiv prin consilierea cu privire la aspectele tranziției legate de informațiile publice, în strânsă coordonare cu Comisia;

               (o)

               a contribui la dezvoltarea și consolidarea respectării drepturilor omului și a libertăților fundamentale în Bosnia și Herțegovina, în conformitate cu politica UE din domeniul drepturilor omului și cu orientările UE privind drepturile omului;

               (p)

               a se implica, împreună cu autoritățile relevante din Bosnia și Herțegovina, într-o cooperare deplină cu Tribunalul Internațional Penal pentru Fosta Iugoslavie (TPII);

               (q)

               a oferi consiliere în domeniul politic și a facilita procesul de reformă constituțională;

               (r)

               fără a aduce atingere lanțurilor de comandă aplicabile, a contribui la asigurarea unei aplicări coerente a tuturor instrumentelor Uniunii de pe teren în vederea atingerii obiectivelor politicii Uniunii.

         Articolul 4
   Executarea mandatului
   (1)   RSUE este responsabil de executarea mandatului, acționând sub autoritatea ÎR.
   (2)   Comitetul politic și de securitate (denumit în continuare „COPS”) menține o legătură privilegiată cu RSUE și este principalul punct de contact al RSUE cu Consiliul. COPS furnizează RSUE orientări strategice și îndrumare politică în cadrul mandatului, fără a aduce atingere competențelor ÎR.
   Articolul 5
   Înaltul Reprezentant
   Rolul RSUE nu aduce atingere în niciun fel mandatului Înaltului Reprezentant din Bosnia și Herțegovina, nici rolului coordonator al acestuia în ceea ce privește ansamblul activităților tuturor organizațiilor și agențiilor civile, astfel cum sunt menționate în Acordul-cadru general pentru pace (ACGP) și în concluziile și declarațiile ulterioare ale Consiliului de implementare a păcii (CIP).
   Articolul 6
   Finanțarea
   (1)   Valoarea financiară de referință destinată să acopere cheltuielile aferente mandatului RSUE pentru perioada 1 septembrie 2010-31 august 2011 este de 3 700 000 EUR.
   (2)   Cheltuielile sunt gestionate în conformitate cu procedurile și normele aplicabile bugetului general al Uniunii.
   (3)   Gestiunea cheltuielilor face obiectul unui contract între RSUE și Comisie. RSUE este răspunzător în fața Comisiei pentru toate cheltuielile.
   Articolul 7
   Constituirea și componența echipei
   (1)   În limitele mandatului său și ale mijloacelor financiare puse la dispoziție, RSUE răspunde de constituirea echipei sale. Echipa dispune de competențele necesare în chestiuni politice specifice, conform mandatului. RSUE informează în mod prompt Consiliul și Comisia cu privire la componența echipei sale.
   (2)   Statele membre și instituțiile Uniunii pot propune detașarea de personal care să lucreze cu RSUE. Salariul personalului detașat pe lângă RSUE de către un stat membru sau o instituție a Uniunii este acoperit de statul membru în cauză sau de instituția Uniunii, după caz. Experții detașați de statele membre pe lângă Secretariatul General al Consiliului pot, de asemenea, să fie afectați RSUE. Personalul internațional contractat trebuie să aibă naționalitatea unui stat membru.
   (3)   Toți membrii personalului detașat rămân sub autoritatea administrativă a statului membru sau a instituției Uniunii care i-a detașat, își duc la îndeplinire sarcinile și acționează în interesul mandatului RSUE.
   Articolul 8
   Privilegiile și imunitățile RSUE și ale personalului acestuia
   Privilegiile, imunitățile și alte garanții necesare executării și bunei desfășurări a misiunii RSUE și a membrilor personalului acestuia se stabilesc de comun acord cu partea/părțile-gazdă, după caz. Statele membre și Comisia oferă tot sprijinul necesar în acest sens.
   Articolul 9
   Securitatea informațiilor clasificate ale UE
   RSUE și membrii echipei acestuia respectă principiile și standardele minime de securitate stabilite prin Decizia 2001/264/CE a Consiliului din 19 martie 2001 de adoptare a regulamentului de securitate al Consiliului (3), în special atunci când gestionează informații clasificate ale UE.
   Articolul 10
   Accesul la informații și asistența logistică
   (1)   Statele membre, Comisia și Secretariatul General al Consiliului garantează accesul RSUE la toate informațiile relevante.
   (2)   Delegația Uniunii și/sau statele membre, după caz, furnizează asistență logistică în regiune.
   Articolul 11
   Securitatea
   În conformitate cu politica Uniunii privind securitatea personalului cu atribuții operaționale desfășurat în afara Uniunii în temeiul titlului V din tratat, RSUE ia toate măsurile a căror aplicare este rezonabilă, conform mandatului său și condițiilor de securitate din regiunea geografică pentru care este responsabil, pentru a asigura securitatea întregului personal aflat sub directa sa autoritate, și anume:

               (a)

               elaborând, pe baza orientărilor Secretariatului General al Consiliului, un plan de securitate specific misiunii, care include măsuri de securitate fizice, măsuri organizaționale și procedurale specifice misiunii, realizând gestionarea deplasării personalului în condiții de siguranță către zona de misiune și în interiorul acesteia, precum și gestionarea incidentelor de securitate și prevăzând un plan de urgență și un plan de evacuare a misiunii;

               (b)

               asigurându-se că întreg personalul desfășurat în afara Uniunii beneficiază de asigurările necesare pentru un grad înalt de risc, conform condițiilor specifice zonei de misiune;

               (c)

               asigurându-se că toți membrii echipei sale care urmează să fie desfășurați în afara Uniunii, inclusiv personalul contractat la nivel local, au participat, înainte de sosirea în zona de misiune sau după aceasta, la cursuri adecvate de instruire în domeniul securității, pe baza clasificărilor de risc atribuite zonei de misiune de către Secretariatul General al Consiliului;

               (d)

               asigurând punerea în aplicare a tuturor recomandărilor formulate de comun acord ca urmare a evaluărilor periodice privind securitatea și furnizând ÎR, Consiliului și Comisiei rapoarte scrise cu privire la punerea în aplicare a acestora și la alte aspecte legate de securitate, în cadrul rapoartelor intermediare și al celor de executare a mandatului.

         Articolul 12
   Raportarea
   RSUE prezintă ÎR și COPS, periodic, rapoarte verbale și scrise. De asemenea, RSUE prezintă rapoarte grupurilor de lucru ale Consiliului, dacă este necesar. Rapoartele scrise periodice sunt difuzate prin rețeaua COREU. La recomandarea ÎR sau COPS, RSUE poate prezenta rapoarte Consiliului Afaceri Externe.
   Articolul 13
   Coordonarea
   (1)   Activitățile RSUE se coordonează cu cele ale Comisiei, precum și cu cele ale altor RSUE activi în regiune, dacă este cazul. RSUE informează periodic misiunile statelor membre și delegațiile Uniunii.
   Pe teren, se menține o strânsă legătură cu șeful delegației Uniunii și cu șefii de misiune ai statelor membre. Aceștia depun toate eforturile pentru a-l susține pe RSUE în executarea mandatului. RSUE stabilește, de asemenea, contacte strânse cu alți factori internaționali și regionali de pe teren.
   (2)   Pentru a sprijini operațiile Uniunii de gestionare a crizelor, RSUE, împreună cu alți actori ai Uniunii prezenți pe teren, îmbunătățește diseminarea și punerea în comun a informațiilor de către actorii Uniunii respectivi, urmărind atingerea unui înalt nivel de înțelegere și evaluare comune ale situației.
   Articolul 14
   Reexaminarea
   Punerea în aplicare a prezentei decizii și coerența acesteia cu alte contribuții ale Uniunii în regiune sunt reexaminate în mod periodic. RSUE prezintă ÎR, Consiliului și Comisiei un raport privind progresele înregistrate la sfârșitul lunii februarie 2011, precum și un raport cuprinzător privind executarea mandatului la sfârșitul mandatului.
   Articolul 15
   Intrarea în vigoare
   Prezenta decizie intră în vigoare la data adoptării.

      Adoptată la Bruxelles, 11 august 2010.

            Pentru Consiliu

            Președintele

         S. VANACKERE

      (1)  JO L 67, 12.3.2009, p. 88.

      (2)  JO L 46, 23.2.2010, p. 23.

      (3)  JO L 101, 11.4.2001, p. 1.


title: 2008/152/CE: Decizia Consiliului din 18 februarie 2008 de numire a unui membru și a doi supleanți spanioli în cadrul Comitetului Regiunilor

text:
               22.2.2008

               RO

               Jurnalul Oficial al Uniunii Europene

               L 48/64

      DECIZIA CONSILIULUI

   din 18 februarie 2008
   de numire a unui membru și a doi supleanți spanioli în cadrul Comitetului Regiunilor
   (2008/152/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 263,
   având în vedere propunerea Guvernului spaniol,
   întrucât:

               (1)

               La 24 ianuarie 2006, Consiliul a adoptat Decizia 2006/116/CE de numire a membrilor și a supleanților în cadrul Comitetului Regiunilor pentru perioada 26 ianuarie 2006-25 ianuarie 2010 (1).

               (2)

               Un post de membru a devenit vacant ca urmare a încheierii mandatului domnului GALLEGO CUESTA. Două posturi de supleanți au devenit vacante ca urmare a încheierii mandatului domnului MARTÍN MALLÉN și al domnului SUÁREZ RODRÍGUEZ,

         DECIDE:
   Articolul 1
   Se numesc în cadrul Comitetului Regiunilor pentru perioada restantă a mandatului, respectiv până la 25 ianuarie 2010:

               (a)

               în calitate de membru:

                           —

                           domnul Pedro CASTRO VÁZQUEZ, Alcalde de Getafe (Madrid)

                     și

               (b)

               în calitate de supleanți:

                           —

                           doamna Esther MONTERRUBIO VILLAR, Comisionada para las Relaciones Exteriores del Gobierno de Aragón, Comunidad Autónoma de Aragón;

                           —

                           domnul Francisco DE LA TORRE PRADOS, Alcalde de Málaga.

         Articolul 2
   Prezenta decizie produce efecte de la data adoptării sale.

      Adoptată la Bruxelles, 18 februarie 2008.

            Pentru Consiliu

            Președintele

         I. JARC

      (1)  JO L 56, 25.2.2006, p. 75.


title: 2008/85/CE: Decizia Consiliului din 28 ianuarie 2008 de numire a doi supleanți spanioli în cadrul Comitetului Regiunilor

text:
               31.1.2008

               RO

               Jurnalul Oficial al Uniunii Europene

               L 27/20

      DECIZIA CONSILIULUI

   din 28 ianuarie 2008
   de numire a doi supleanți spanioli în cadrul Comitetului Regiunilor
   (2008/85/CE)
   CONSILIUL UNIUNII EUROPENE,
   având în vedere Tratatul de instituire a Comunității Europene, în special articolul 263,
   având în vedere propunerea Guvernului spaniol,
   întrucât:

               (1)

               La 24 ianuarie 2006, Consiliul a adoptat Decizia 2006/116/CE de numire a membrilor și a supleanților în cadrul Comitetului Regiunilor pentru perioada 26 ianuarie 2006-25 ianuarie 2010 (1).

               (2)

               Două posturi de supleanți în cadrul Comitetului Regiunilor au devenit vacante ca urmare a demisiilor domnului MUÑOA GANUZA și domnului MORALES FEBLES,

         DECIDE:
   Articolul 1
   Se numesc supleanți în cadrul Comitetului Regiunilor pentru durata rămasă a mandatului, respectiv până la 25 ianuarie 2010:

               —

               domnul Iñaki AGUIRRE ARIZMENDI, Secretario General de Acción Exterior, Comunidad Autónoma del País Vasco,
               și

               —

               domnul Julio César FERNÁNDEZ MATO, Secretario General de Relaciones Exteriores, Comunidad Autónoma de Galicia.

         Articolul 2
   Prezenta decizie produce efecte de la data adoptării.

      Adoptată la Bruxelles, 28 ianuarie 2008.

            Pentru Consiliu

            Președintele

         D. RUPEL

      (1)  JO L 56, 25.2.2006, p. 75.


title: 2011/815/PESC: Decizia EUTM Somalia/1/2011 a Comitetului politic și de securitate din 6 decembrie 2011 privind acceptarea contribuțiilor din partea țărilor terțe la operația militară a Uniunii Europene în vederea instruirii forțelor de securitate somaleze (EUTM Somalia)

text:
               7.12.2011

               RO

               Jurnalul Oficial al Uniunii Europene

               L 324/36

         DECIZIA EUTM SOMALIA/1/2011 A COMITETULUI POLITIC ȘI DE SECURITATE
   din 6 decembrie 2011
   privind acceptarea contribuțiilor din partea țărilor terțe la operația militară a Uniunii Europene în vederea instruirii forțelor de securitate somaleze (EUTM Somalia)
   (2011/815/PESC)
   COMITETUL POLITIC ȘI DE SECURITATE,
   având în vedere Tratatul privind Uniunea Europeană, în special articolul 38 al treilea paragraf,
   având în vedere Decizia 2010/96/PESC a Consiliului din 15 februarie 2010 privind o misiune militară a Uniunii Europene pentru a contribui la instruirea forțelor de securitate somaleze (EUTM Somalia) (1), în special articolul 8 alineatul (2),
   întrucât:

               (1)

               Comandantul EUTM Somalia a susținut, la 17 noiembrie 2008, 16 decembrie 2008 și 19 martie 2009, conferințe privind generarea forțelor și efectivele.

               (2)

               În urma recomandărilor din partea comandantului misiunii UE și al Comitetului Militar al UE (CMUE) privind o contribuție din partea Serbiei, contribuția respectivă ar trebui să fie acceptată.

               (3)

               În conformitate cu articolul 5 din Protocolul (nr. 22) privind poziția Danemarcei, anexat la Tratatul privind Uniunea Europeană și la Tratatul privind funcționarea Uniunii Europene, Danemarca nu participă la elaborarea și la punerea în aplicare a deciziilor și acțiunilor Uniunii care au implicații în domeniul apărării. Danemarca nu participă la punerea în aplicare a prezentei decizii și nu contribuie, prin urmare, la finanțarea operației,

         ADOPTĂ PREZENTA DECIZIE:
   Articolul 1
   Contribuții din partea țărilor terțe
   În considerarea constatărilor conferințelor privind generarea forțelor și efectivele la 17 noiembrie 2008, 16 decembrie 2008 și 19 martie 2009, precum și a recomandărilor din partea comandantului misiunii UE și a CMUE, se acceptă contribuția Serbiei la operația militară a Uniunii Europene în vederea instruirii forțelor de securitate somaleze (EUTM Somalia).
   Articolul 2
   Intrarea în vigoare
   Prezenta decizie intră în vigoare la data adoptării.

      Adoptată la Bruxelles, 6 decembrie 2011.

            Pentru Comitetul politic și de securitate

            Președintele

         O. SKOOG

      (1)  JO L 44, 19.2.2010, p. 16.


title: Decizia 2011/312/PESC a Consiliului din 26 mai 2011 de modificare și prelungire a Acțiunii comune 2005/889/PESC privind instituirea Misiunii de Asistență la Frontieră a Uniunii Europene pentru punctul de trecere Rafah (EU BAM Rafah)

text:
               27.5.2011

               RO

               Jurnalul Oficial al Uniunii Europene

               L 140/55

         DECIZIA 2011/312/PESC A CONSILIULUI
   din 26 mai 2011
   de modificare și prelungire a Acțiunii comune 2005/889/PESC privind instituirea Misiunii de Asistență la Frontieră a Uniunii Europene pentru punctul de trecere Rafah (EU BAM Rafah)
   CONSILIUL UNIUNII EUROPENE,
   având în vedere Tratatul privind Uniunea Europeană, în special articolul 28 și articolul 43 alineatul (2),
   întrucât:

               (1)

               La 25 noiembrie 2005, Consiliul a adoptat Acțiunea comună 2005/889/PESC privind instituirea Misiunii de Asistență la Frontieră a Uniunii Europene pentru punctul de trecere Rafah (EU BAM Rafah) (1).

               (2)

               La 12 mai 2010, Consiliul a adoptat Decizia 2010/274/PESC (2) de modificare a Acțiunii comune 2005/889/PESC și de prelungire a acesteia până la 24 mai 2011.

               (3)

               La 16 februarie 2011, Comitetul politic și de securitate (COPS) a aprobat recomandările privind conceptul strategic pentru instruirea, în cadrul politicii de securitate și apărare comune (PSAC), a personalului palestinian responsabil de gestionarea frontierei și punctelor de trecere din Fâșia Gaza.

               (4)

               EU BAM Rafah ar trebui să fie prelungită în continuare, de la 25 mai 2011 până la 31 decembrie 2011, pe baza mandatului său actual.

               (5)

               Este de asemenea necesar să se stabilească valoarea de referință financiară destinată acoperirii cheltuielilor aferente EU BAM Rafah pentru perioada 25 mai 2011-31 decembrie 2011,

         ADOPTĂ PREZENTA DECIZIE:
   Articolul 1
   Acțiunea comună 2005/889/PESC a Consiliului se modifică după cum urmează:

               1.

               La Articolul 2 paragraful al doilea, se adaugă următoarea literă:

                           „(d)

                           asistă EUPOL COPPS în sarcinile sale suplimentare în domeniul instruirii personalului palestinian responsabil de gestionarea frontierei și a punctelor de trecere din Fâșia Gaza.”.

               2.

               Articolul 10 alineatul (1) se înlocuiește cu următorul text:
               „(1)   COPS exercită, sub autoritatea Consiliului și a ÎR, controlul politic și conducerea strategică a misiunii. Consiliul autorizează COPS să adopte deciziile relevante în acest sens, în conformitate cu articolul 38 din tratat. Autorizarea în cauză include competența de numire a unui șef al misiunii, la propunerea ÎR, și competența de modificare a OPLAN. De asemenea, autorizarea include competențele de adoptare a unor decizii ulterioare privind numirea șefului misiunii. Competențele decizionale cu privire la obiectivele și încheierea misiunii revin în continuare Consiliului.”.

               3.

               Articolul 13 alineatul (1) se înlocuiește cu următorul text:
               „(1)   Valoarea financiară de referință destinată acoperirii cheltuielilor aferente misiunii în perioada 25 mai 2011-31 decembrie 2011 este de 1 400 000 EUR.”.

               4.

               La articolul 16, al doilea paragraf se înlocuiește cu următorul text:
               „Aceasta expiră la 31 decembrie 2011.”.

         Articolul 2
   Prezenta decizie intră în vigoare la data adoptării.
   Se aplică de la 25 mai 2011.

      Adoptată la Bruxelles, 26 mai 2011.

            Pentru Consiliu

            Președintele

         MARTONYI J.

      (1)  JO L 327, 14.12.2005, p. 28.

      (2)  JO L 119, 13.5.2010, p. 22.